Bob van Reenen-stadion nou 'vervalle monument' | Maroela Media
Die erg verwaarloosde Bob van Reenen-sportstadion. (Foto: Verskaf)
Die ANC in Gauteng is oneerlik as hy sê daar is planne om die Bob van Reenen-sportstadion in Krugersdorp te restoureer aangesien geen bedrag uit die 2020-'21-begroting daaraan toegewys is nie. Só sê die VF Plus na aanleiding van die begrotingsdebat in die Gautengse wetgewer wat Woensdag plaasgevind het.
Die LUR vir sport, kuns en kultuur, Mbali Hlophe, het op 'n vraag van die VF Plus gesê dit word oorweeg om dié eens glorieryke sportbaken te restoureer vir die gebruik van skole en die gemeenskap.
Die sportkompleks, wat sportsoorte soos atletiek, rugby, fietsrenne, boks, stoei, karate en gimnastiek aangebied het, is so erg verniel dat dit volgens die VF Plus waarskynlik 'n paar honderd miljoen rand sal kos om dit weer bruikbaar te maak. "Die tartanbaan sal ten volle vervang moet word, wat sekerlik die duurste item sal wees," sê Amanda de Lange, VP Plus-lid van die Gautengse wetgewer.
Die stadion is meer as 20 jaar gelede gedeeltelik gesloop om plek te maak vir 'n nuwe sokkerstadion wat as tuisveld vir die Kaizer Chiefs-klub sou dien. Daar is egter nooit met die bouwerk begin nie.
"Jare lange beloftes en ondernemings hieroor deur die Mogale City-munisipaliteit, asook die Gauteng-provinsie, het op niks uitgeloop nie," sê De Lange. Volgens haar het die agteruitgang van die stadion begin by die eertydse burgemeester van Mogale City, Lentswe Mokgatle. "Onder hom, sy opvolgers en ander provinsiale politieke ampslui, is miljoene rande wat vir die herstelwerk aangewys is, nooit bestee nie."
Mogale City asook die Gauteng-provinsie het in hul 2014-'15-begrotings geld vir opknapping bewillig. 'n Bedrag van R314 miljoen is deur die provinsiale departement van sport uit sy begroting toegeken om die stadion se kleedkamers op te knap.
"Kort nadat die werk afgehandel is, is al die wasbakke, toilette en storte geplunder en net leë kleedkamers is agtergelaat. 'n Transformator is ook aangekoop, maar dit het nie die vermoë gehad om die hele stadion van krag te voorsien nie. Die transformator is later verwyder," sê De Lange.
Die VF Plus het in 2015 die destydse LUR vir sport, kuns en kultuur, Lebogang Maile, asook die voormalige premier van Gauteng, Nomvula Mokonyane, besoek om oor die stadion te praat. "Albei was vol beloftes en ondernemings om die stadion op te knap, maar niks het daarvan gekom nie en die miljoene rande wat daarvoor begroot is, het tussen neus en ore verdwyn," sê De Lange.
"Die sportstadion is deesdae 'n hartseer vervalle monument vir ANC-korrupsie, wanbestuur en leë beloftes van amper twee dekades."
Die VF het 'n skriftelike vraag gerig aan die premier, David Makhura, om verslag te doen oor die finansiële wanbestuur deur ANC-politici en amptenare wat betrokke was by die herstel en herontwikkeling van die stadion.
Aangepaste begroting: Geen salarisverhogings, reddingsboeie
Die stadion se naam sal eers moet verander. die huidige naam is te Afrikaans, so dis in die taal van die onderdrukker en dis die naam van iemand uit die apartheidsjare